
BIROUL PERMANENT AL





CAMEREI DEPUTATILOR



Vă înaintăm, alăturat, Raportul asupra propunerii legislative privind dreptul Consiliilor locale de a vinde tinerilor terenuri din domeniul privat al statului, transmisă Comisiei noastre pentru dezbatere şi avizare în fond, cu adresa nr.658 din 4 martie 2002. 

La întocmirea raportului, Comisia a avut în vedere:

· avizul Consiliului Legislativ nr.263 din 25.02.2002.

· punctul de vedere al Guvernului aprobat în şedinţa din 24.01.2002.



Prin obiectul de reglementare şi conţinutul său, propunerea legislativă face parte din categoria legilor ordinare.

PRESEDINTE,







SECRETAR,

IOAN OLTEAN


    







ION FLORESCU

RAPORT 

asupra propunerii legislative privind dreptul Consiliilor locale de a vinde tinerilor terenuri din domeniul privat al statului


In urma examinării propunerii legislative privind dreptul Consiliilor locale de a vinde tinerilor terenuri din domeniul privat al statului, în şedinţa din 20 martie 2002, Comisia a hotărât, că propunerea legislativă nu poate fi acceptată şi propune Plenului Camerei Deputaţilor respingere acesteia, pentru următoarele motive:



Propunerea legislativă reglementează dreptul consiliilor locale de a vinde tinerilor terenuri din domeniul privat al statului, în vederea construirii de locuinţe, dacă aceştia nu beneficiază de prevederile Legii nr.18/1991 şi ale Legii nr.1/2000.



Potrivit art.5 alin.(2) din Legea nr.213/1998 privind proprietatea publică şi regimul juridic al acesteia, bunurile proprietate privată a unităţilor administrativ-teritoriale se supun regimului juridic de drept comun, iar potrivit art.1 din Legea nr.54/1998 privind circulaţia juridică a terenurilor, terenurile proprietate privată, indiferent de titularul lor, sunt în circuitul civil, ele putând fi înstrăinate şi dobândite cu respectarea dispoziţiilor legale.



Prin urmare, în momentul de faţă există cadrul juridic necesar pentru vânzarea de terenuri din proprietatea privată a unităţilor administrativ-teritoriale, astfel încât o nouă reglementare este inutilă. 



Prevederile propunerii legislative nu sunt corelate cu dispoziţiile Legii nr.18/1991, Legea fondului funciar şi nici cu ale Legii nr.50/1991 privind autorizarea executării construcţiilor şi unele măsuri pentru realizarea locuinţelor.



Propunerea legislativă nu respectă dispoziţiile normelor de tehnică legislativă prevăzute de Legea nr.24/2000, atât din punct de vedere al formei actului normativ cât şi al fondului reglementării, în sensul că trebuiesc evitate instituirea aceloraşi reglementări în două sau mai multe acte normative. 



In contextul celor arătate Comisia a hotărât cu 9 voturi pentru şi 6 împotrivă, respingerea propunerii legislative.



Prin obiectul de reglementare şi conţinutul său propunerea legislativă face parte din categoria legilor ordinare.

PRESEDINTE,







SECRETAR,

IOAN OLTEAN


    







ION FLORESCU

Expert parlamentar

Stelian Androne

